המסלול האקדמי המכללה למינהל

היסטוריה

המכללה למינהל נוסדה בתל אביב בשנת 1962 על ידי הסתדרות הפקידים ועסקה בהכשרה מקצועית בתחומי המינהל. בשנת 1978 היא קיבלה אישור מהמועצה להשכלה גבוהה לקיים לימודים אקדמיים והייתה למוסד האקדמי הפרטי (כלומר הבלתי מתוקצב) הראשון בישראל. בשנת 1992 נפרד המסלול האקדמי מן המסלול הלא אקדמי שממשיך לפעול כגוף נפרד תחת השם המכללה למינהל.
המסלול האקדמי הוא המכללה הגדולה ביותר בישראל. משנת הלימודים תשנ"ו החלה פעילות בקמפוס בראשון לציון. קריית המסלול האקדמי משתרעת על שטח של כ-130 דונם שהוקצה על ידי העירייה. בקריה נמצאים בניין בתי הספר למינהל עסקים וכלכלה, בניין בית הספר למדעי ההתנהגות ובית הספר למשפטים, בניין בית הספר לעיצוב וחדשנות, בניין בתי הספר לתקשורת ומדעי המחשב, בניין הספרייה, אודיטוריום, ומבנים נוספים. בשנת 2013 נפתח בבני-ברק הקמפוס החרדי של המכללה למינהל.
המסלול האקדמי המכללה למינהל אינו מקבל סיוע ישיר ממערכת התקצוב הממשלתית. תקציב המסלול מבוסס בעיקר על שכר הלימוד ועל תרומות מישראל ומחו"ל. 
בדצמבר 2011 אושר למכללה להעניק לאנשי סגל תואר פרופסור. המועצה להשכלה גבוהה סייגה אישור זה בדרישה כי במכללה יהיו לפחות חמישה פרופסורים בתחום של המועמד שהמכללה מבקשת להעניק לו תואר פרופסור.]
בתפקיד נשיא המכללה כיהנו: פרופ' זאב נוימן 2006-2014, פרופ' אשר טישלר 2014-2017, פרופ' אורן קפלן כיהן בין 2017 ל-2019 והיה הנשיא הראשון שצמח במכללה. ביולי 2019 החליט חבר הנאמנים של המכללה למנהל החליט להדיח את קפלן ברוב של 84% (75 תומכים מול 8 מתנגדים). בעקבות פנייה לבית הדין האזורי לעבודה נדחתה ההדחה עד לשימוע לקפלן . שבוע לאחר החלטת בית הדין, הודיע קפלן על סיום תפקידו, עוד בטרם התכנסה הוועדה לעריכת שימוע לפני פיטורין.
בספטמבר 2019 נבחר יורם רבין, פרופסור למשפטים במכללה שכיהן כדיקן הפקולטה וכיועץ המשפטי של משרד מבקר המדינה לנשיא.
מנכ"ל המכללה הוא רפי גמיש. גמיש בעלים של חברה למתן הלוואות לסטודנטים של המכללה.

בית הספר למינהל עסקים

בית הספר למנהל עסקים הוקם בשנת 1978 והוא כיום הגדול בישראל בו לומדים למעלה מ-4,000 סטודנטים מתוכם כ-1,500 לתואר שני.

מרכזי פעילות ומחקר בבית הספר למנהל עסקים

מרכז היזמות: מפעיל מגוון פעילויות בתחום היזמות ובראשם חממה יזמית שנתית לסטודנטים וחממה בינלאומית לסטודנטים מחו"ל. שיטת החממה של המרכז מבוססת על מודל מנטורינג שפותח ב-HEC Montréal ובמכללה למנהל.
יחידת המחקר: תומכת בקידום המחקר המדעי בקרב סגל בית הספר באמצעות תקציבי מחקר, תמיכה לוגיסטית, קשרי מחקר בינלאומיים, וגיוס פוסט-דוקטורנטים.
HUB-למידה – מתחם פיזי ומתוקשב לתמיכה בלמידה הכולל מרכז מידע, בלוג סטודנטים לסיכומי שיעור ופורטל צילומי הרצאות.
המרכז לאחריות תאגידית בניהולה של עמירה דותן עוסק בפיתוח קשרי קהילה, אחריות תאגידית פנים-ארגונית בבית הספר, מנחה פרויקטים של יזמות חברתית, קמפוס ירוק, ותמיכה בפיתוח עסקים חברתיים.

בית הספר למדעי ההתנהגות

בבית הספר למדעי ההתנהגות לומדים מעל 1,000 סטודנטים בתוכניות לתואר ראשון ושני. תואר ראשון במדעי ההתנהגות מבוסס על חשיפה לשלושה עולמות תוכן: פסיכולוגיה, סוציולוגיה ואנתרופולוגיה. לצד קורסי הליבה ובחירה בתחומים אלה, במסגרת החטיבה בניהול ומשאבי אנוש נלמדים קורסים בעלי גוון פרקטי המעניקים לסטודנטים הכשרה החיונית להשתלבות במגוון מקצועות של ניהול משאבי אנוש. כמו כן, בית הספר מציע שלוש תוכניות לתואר שני בייעוץ ארגוני, לימודי משפחה ופסיכולוגיה של הספורט. 
בתפקיד דיקאן בית הספר למדעי ההתנהגות כיהנו: פרופ' זאב קליין, ד"ר עמיחי זילברמן, ד"ר טובה בנסקי, פרופ' דליה מור 2009-2014, ד"ר רחל פסטרנק 2015-2017, פרופ' תמר אלמור 2017-היום.

בית הספר לתקשורת

בבית הספר לתקשורת לומדים כ-700 סטודנטים והעמיד עד כה כ-5,600 בוגרים. משנת 2018 עומד בראש בית הספר שלומי ברזל. הלימודים מתקיימים במתכונת דו-חוגית - תקשורת וניהול - בשתי התמחויות: פרסום ושיווק ותוכן הפקה ויצירה. החל משנת הלימודים תשע"ט יציע בית הספר לתקשורת שתי תוכניות לימודים: תוכנית במתכונת דו-חוגית, תקשורת וניהול בהתמחות פרסום ושיווק ותוכנית חד-חוגית, תקשורת בהתמחות תוכן, הפקה ויצירה. הסטודנטים עוברים במהלך לימודיהם עשרות סדנאות, יוצאים לסיורים, מתנסים בהאקתונים ובאתגרים של העולם האמיתי ומחויבים לעבור התמחות בארגון תקשורת מוכר.

בית הספר למדעי המחשב

בית הספר למדעי המחשב פועל החל משנת 1998, בראש בית הספר עומד פרופסור שמואל איציקוביץ׳. בבית הספר לומדים כ-800 סטודנטים לתואר ראשון בארבעה מסלולים שונים: לימודי בוקר, ערב, אב"צ (אקדמיה בזמן צבא. תוכנית המיועדת לחיילים במהלך השירות הצבאי) ואל"צ (אקדמיה לפני צבא. תוכנית המיועדת לתלמידי תיכון).
במסגרת בית הספר פועלים שני מכוני מחקר: לפיתוח מערכות וידאו נבונות ולפיתוח מערכות רובוטיות נבונות.

אגודת הסטודנטים

"אגודת הסטודנטים המסלול האקדמי המכללה למינהל" היא עמותה רשומה ומלכ"ר, המאגדת את הסטודנטים הלומדים במכללה, מייצגת אותם ופועלת למען רווחתם. האגודה, שנוסדה בשנת 1988, היא חברה מלאה בהתאחדות הסטודנטים. יושב ראש אגודת הסטודנטים נבחר בבחירות אישיות וישירות. בתפקיד היו"ר כיהנו בשנים האחרונות: אסף בנאי 2000-1, גיא אליהו 2002, אולג קומליק 2003-4, איתי שונשיין 2005, אוהד ארד 2006-8, יונתן קדם 2009-10, גיא שריקי 2011-12, דור חיים 2013-15, חן אברמוביץ - 2016, ליאור טואיל 2017-18, שי אביגדור שידלוב 2018 - היום.